Komeleya Cigêrayîşî ya Ziwan û Kulturî ya Mezopotamya (MED-DER), bi wesîleya Roşanê Ziwanê Kurdkî Amed de çalakîyêk viraşte.
Salona Tîyatroyî ya Çand Amedî ya Merkezê Kultur û Kongre yê Şaredarîya Girde de aktîvîteya ziwanî amî organîzekerdene. Akerdişê aktîvîte de îdarekarê MED-DER’î Sedat Baranî ard vîrî ke bi wesîleya vejîyayîşê Kovara Hawarî ya 15’ê Gulan a serra 1932’yî ya ke tede alfabeya Latînkîye amî şuxulnaye, 15’ê Gulan a 2006’î ra nata na roje sey Roşanê Ziwanê Kurdkî yena pîrozkerdene. Baranî vatişê Celadet Alî Bedirxanî yê “Kurdno keyerijîyayeyêno yan mevajê ma Kurd ê yan zî bi Kurdkî biwanê, binûsê û qisey bikerê” ard vîrî.
Dengbêjî û Hîkayeyê Kurdkî
Dima ra dengbêjan ra Xemlîxan û Reşoyî sehne de deyîrê xo vatî. Herekîyayîşê programî de hetê qalkerdoxanê hîkayeyan ra hîkayeyê Kurdkî ameyî qalkerdene. Dima ra zî hunermend Rênas Pîroyî sehne de ca girewt. Pîroyî bale ante serê grevanê vêşanîye yê ke hemverê tecrîdê Îmraliyî de zîndanan de dewam kenê û vat ke ganî kes bêveng memano.
Kayê Tîyatroyî
Tewr peynî de kayê Tartûffe yê Tîyatroyê Bajarî yê Amedî yo ke binê nameyê dînî de sextekarîyan qal keno ame pêşkêşkerdene. Kay hetê temaşekaran ra bi ecêbnayîşî ame temaşekerdene. Dimayê kayî ra kaybaz Ozcan Ateşî muhîmîya ziwanê maye ser o qisey kerd û waşt ke her kes ziwanê xo rê wayîr vejîyo.
